శ్రీరామ్ శర్మ

పండిట్ శ్రీరామ్ శర్మ ఆచార్య (1911 సెప్టెంబరు 20 - 1990 జూన్ 2) భారతీయ రచయిత, స్వాతంత్ర్య సమరయోధుడు. ఆయన ఆల్ వరల్డ్ గాయత్రీ పరివార్ అనే సంస్థని స్థాపించాడు. ఇందులో 150 మిలియన్ సభ్యులే కాక ప్రపంచవ్యాప్తంగా 5000 కేంద్రాలు ఉన్నాయి. దానికి అదనంగా దేవ్ సంస్కృతి విశ్వవిద్యాలయ కూడా ఉంది. ఆయన గాయత్రీ మంత్రం ప్రాముఖ్యతను ప్రచారంలోకి తెచ్చాడు. అలాగే ఆయన మూడు వేల నాలుగు వందల కంటే ఎక్కువ బుక్‌లెట్ల రచయిత. ఆయన మొత్తం వేద గ్రంథాల వ్యాఖ్యాత – వేదాలు, పురాణాలు, ఉపనిషత్తులు. ఆయన శాస్త్రీయ ఆధ్యాత్మికతకు మార్గదర్శకుడు.

యుగ్ నిర్మాణ్ యోజన 
యుగ్ నిర్మాణ్ యోజన అనే అంతర్జాతీయ సామాజిక సంస్కరణ ఉద్యమం భగవతీ దేవి శర్మతో కలసి శ్రీరామ్ శర్మ స్థాపించాడు. ఇది ప్రపంచ సాంస్కృతిక, ఆధ్యాత్మిక శుద్ధీకరణ, మేధో పునర్నిర్మాణం కోసం ప్రారంభించబడింది. ఈ ఉద్యమం ప్రస్తుతం 87 దేశాల్లో, భారతదేశంలోని కొన్ని జిల్లాల్లో కూడా నడుస్తోంది.

శాంతికుంజ్ 
శాంతికుంజ్ హరిద్వార్‌లోని మతపరమైన పర్యాటక ఆకర్షణ మాత్రమేకాదు ఆల్ వరల్డ్ గాయత్రీ పరివార్ ప్రధాన కార్యాలయం కూడా ఇక్కడే ఉంది. శాంతికుంజ్‌ను 1971లో భగవతి దేవి శర్మతో కలసి శ్రీరామ్ శర్మ చిన్నగా స్థాపించాడు. దీనిని గాయత్రీ నగర్ పేరు మీదుగా విస్తరించారు.

శాంతికుంజ్, దేవ్ సంస్కృతి విశ్వవిద్యాలయ రెండూ శైలబాలా పాండ్య నేతృత్వంలోని శ్రీ వేదమాత గాయత్రీ ట్రస్ట్ క్రింద పనిచేస్తాయి.

దేశంలోని జాతీయ రహదారి 58లో హరిద్వార్ రైల్వే స్టేషన్ నుండి రిషికేశ్/డెహ్రాడూన్ వైపు 6 కిలోమీటర్ల దూరంలో శాంతికుంజ్ ఉంది. శాంతికుంజ్ చేరుకోవడానికి సమీప విమానాశ్రయాలు రెండు, అవి జాలీ గ్రాంట్ విమానాశ్రయం (డెహ్రాడూన్), ఇందిరా గాంధీ అంతర్జాతీయ విమానాశ్రయం.

వ్యక్తిగత జీవితం 
శ్రీరామ్ శర్మ 1911 సెప్టెంబరు 20న ఉత్తర ప్రదేశ్లోని ఆగ్రాలో జన్మించాడు. సమాజాభివృద్ధి, అభ్యున్నతికి ఆయన అవిరల కృషి సల్పాడు. ఆయన 78 యేళ్ల వయసులో 1990 జూన్ 2న తుదిశ్వాస విడిచాడు. ఆయన మరణ తేదీ సందర్భంగా గాయత్రీ జయంతి, మహానిర్వాణ దివస్‌లను కలిసి జరుపుకుంటారు. ఆయన సర్వేశ్వరానందను తన ఆధ్యాత్మిక గురువుగా భావించాడు.

గుర్తింపు 
 1991లో ఇండియా పోస్ట్ అతని చిత్రంతో కూడిన స్టాంపును విడుదల చేసింది.
 2022లో, మధ్యప్రదేశ్ ముఖ్యమంత్రి శివరాజ్ సింగ్ చౌహాన్ శాంతికుంజ్‌లో ఆయనకు నివాళులర్పించాడు.

మూలాలు 

1911 జననాలు
1990 మరణాలు
భారతీయ రచయితలు
భారతీయ సంఘ సంస్కర్తలు